اللقاحات المضادة لكورونا برهنات على نجاعتها، باختلاف أنواعها، فمواجهة الفيروس، بحيث نسبة كبيرة من الدول اللي لقحات كثر من 70 فالمية من مواطنيها، بجرعة واحدة من الفاكسان على الأقل، قدرات تقلل بشكل ملحوظ من معدلات الوفيات فيها وأعداد الناس اللي كيدخلو للإنعاش بسباب الفيروس، والإصابات واخا كاينة إلا أن أغلب الحالات طفيفة وماشي خطيرة. من هذ الدول اللي فادها تلقيح السكان الشامل، ولو بجرعة واحدة، كاينة الإمارات وسنغافورة وقطر والأوروكَواي والدنمارك والبرتغال، أما الدول اللي عندها عدد كبير من السكان وقدرات تسيطر على الوباء بفضل التطعيم كاينة كندا وبلجيكا وغيرها بزاف. دول متحكمين فالوباء بعدما لقحو كثر من 70 فالمية مالطا كتعتبر أكثر دولة فالعالم ملقحة مواطنيها بجرعة وحدة على الأقل، بحيث دارت تطعيم بنسبة 92 فالمية من مجموع المواطنين اللي كيبلغ عددهم 500 ألف نسمة، ويوم الخميس 13 غشت تقاسو فيها غير 51 وماتسجلات حتى حالة وفاة، وكاينين 1137 كيتعالجو فالمجموع، وغير 4 اللي حالتهم صعيبة. فنفس اليوم، الإمارات تقاسو فيها 1260، وماتو غير 4، عندها دابا 20 ألف كيتعالجو من كورونا، وحتى حد ماكاين فالإنعاش، والإمارات ملقحة 81,7 فالمية من سكانها بجرعة وحدة على الأقل، وكيبلغ عددهم 9 مليون. آيسلندا ملقحة 89,6 فالمية من 300 ألف نسمة ديال سكانها، الخميس تقاسو فيها 120 ومامات حد، وغير 27 اللي كاينين فالإنعاش. أما سنغافورة فحتى هي بدات تتجاوز كورونا، هذ الخميس تقاسو فيها غير 59، ومامات حد، وغير 1589 اللي كيتعالجو و9 فالإنعاش، سنغافورة ملقحة 76,3 فالمية من سكانها اللي كيبلغ عددهم 5 ملايين و704 ألف. وقطر عاونها عدد سكانها القليل، اللي كيبلغو 2 مليون و832 ألف، باش تلقح 75,9 فالمية منهم، الخميس تقاسو فيها غير 197، ومامات حد، وعندها 2376 اللي كيتعالجو فقط، و24 فالإنعاش. الأوروكَواي فيها 3 مليون منهم ملقخين 75 فالمية، كمعدل يومي مقيوسين فيها غير 124، وماتو 5، وفالمجموع 1513 كيتعالجو، و29 فالإنعاش. الدنمارك ملقحة من سكانها 74,5 فالمية ، وكيبلغ عددهم 5 ملايين و806 نسمة، تقاسو فيها الخميس بكورونا 1085، وواحد مات، وفالمجموع 12510 كيتعالجو منهم 16 فالإنعاش. البرتغال حتى هي بدات تتحكم فكورونا من بعد ما وصلات نسبة التلقيح فيها ل73,6 فالمية من 10 مليون مواطن برتغالي، بحال مثلا هذ الخميس، تقاسو فيها 2708 وغير 11 اللي ماتو، وفالمجموع عندها 44407 كيتعالجو وغير 169 اللي حالتهم صعيبة. كندا كذلك متحكمة، بحيث ملقحة 72,4 فالمية من أصل 37 مليون، وهكذا نزلو الإصابات اليومية فيها ل2141، وماتو الخميس 4، وفالمجموع 14741 اللي كيتعالجو منهم 212 فحالة حرجة. أما بلجيكا، ففيها 11 مليون مواطن بلجيكي، تلقحو فيهم 71,2 فالمية، والخميس تقاسو 2609، و3 ماتو، وكاينين 52 ألف اللي كيتعالجو فالمجموع، وغير 120 اللي فالانعاش. دول وضعيتها صعيبة واخا لقحات 70 فالمية من السكان لكن فالمقابل، مازال كتسجل الشيلي، وإسبانيا، والمملكة المتحدة، ارتفاع كبير فعدد الإصابات بالفيروس والوفيات، وهذشي راجع للتخفيف ديال هذ الدول، الكلي أو التدريجي، من قيود الحجر الصحي، وعدم احترام المواطنين للإجراءات الاحترازية، وخا جميع هذ الدول ملقحة كثر من 70 فالمية من السكان وهذي نسبة ماشي ساهلة. وحتى نسبة السكان كيمكن تلعب دور، بحيث كيمكن للملاحظ يشوف أن الدول اللي عندها وضعية وبائية صعيبة كيفوت عدد سكانها 20 مليون نسمة، والى كانت دول فيها نسبة سكان كبيرة وقدرات تتحكم فأكيد لأن منظومتها الصحية متطورة وكتتوفر على بنية تحتية مزيانة وموارد بشرية متمكنة ساعداتها كثر من غيرها. ومن بين هذ الدول اللي مازالة حاصة كاينة الشيلي، اللي لخميس تقاسو فيها عدد قليل اللي هو 1138 شخص، لكن ماتو ناس كثار وعددهم 86، ومازال كيتعالجو فيها 7962، و1023 فالإنعاش، هذشي والشيلي ملقحة 74,3 فالمية من السكان اللي كيبلغ عددهم علاين 19 لمليون. السبليون حتى هي حصلات دابا وخا كانت عرفات تحسن قبل، 17410 تقاسو فيها، و87 ماتو، فالمجموع 717982 كيتعالجو، وهو ماشي رقم ساهل، و1921 فحالة حرجة، والسبليون اللي عندها 47 مليون ديال السكان ملقحة 73,1 فالمية. وأخيرا كاينة المملكة المتحدة، اللي لقحات علاين 70 فالمية، أو تحديدا 69,5 فالمية، من أصل 66 مليون نسمة من سكانها فبريطانيا وخارجها، وواخا هكذاك، ماتو فيها الخميس 94، وتقاسو 32 ألف، ومازال مليون و302 ألف واحد كيتعالج، و871 فحالة حرجة، وهذي أرقام فعلا كتخلع. واش أنواع اللقاحات كتدير الفرق؟ وكيبان أن نوع اللقاح ماشي هو السبب فهذ التفاوتات، بحيث كاينين دول كتستعمل نفس اللقاحات وماقدراتش تتحكم فالوضعية الوبائية بنفس الشكل بحال السبليون وكندا، اللي عدد سكانهم متقارب، وبجوج معتمدين على لقاحات فايزر/بيونتيك واسترازينيكا وجانسين، لكن كندا مابقاتش كتسجل حتى وفاة تقريبا، والسبليون كتسحل عشرات الوفيات فاليوم، كذلك الشأن بالنسبة لبريطانيا. وكاين اللي خرج يشكك ففعالية لقاح سينوفارم اللي معتمدو المغرب، لكن الأرقام كتبيين أن الإمارات اللي معتمداه كلقاح رئيسي استطعات تتجاوز الوباء، فالوقت اللي دول معتمدة لقاحات أخرى حاصل، بحال الشيلي والبرازيل. وممكن وضعية هذ الدول تتحسن من بعد ما تطلع نسبة الملقحين بشكل كامل ، فالشيلي ملقحة غير 67 فالمية من سكانها بشكل كامل، والسبليون 62 فالمية، بينما المملكة المتحدة ملقحة بشكل كامل 59 فالمية. وهذشي ماعندوش علاقة بنوعية اللقاحات اللي أغلبها معترف به من طرف منظمة الصحة العالمية، من بعد ما ثبتات نجاعتها بنسب عالية. ترتيب الدول حسب نسبة تلقيحها الكامل لمواطنيها ماكيختلفش بزاف ترتيب ونسب تلقيح الدول المذكورة لمواطنيها بالجرعة الثانية الأخيرة على تلقيحها ليهم بجرعة على الأقل، بحكم أن أغلبهم كيحاولو الإسراع لتطعيم جميع المواطنين، وكيركزو على تطعيم اللي فحاجة لجرعة ثانية أكثر من غيرهم. وهذي نسب التلقيح الكامل للمواطنين فالدول المذكورة بالترتيب: مالطا: 90,9 فالمية آيسلندا: 74,8 فالمية الإمارات: 72,7 فالمية سنغافورة: 68,3 الأوروكَواي: 68,3 الشيلي: 67,4 بلجيكا: 64,8 قطر: 64,3 البرتغال: 63,8 كندا: 63,1 الدنمارك: 63 فالمية إسبانيا: 62,5 المملكة المتحدة: 58,9 وكتبقى الصين هي الدولة اللي لقحات اكبر عدد من المواطنين اللي هو 223 مليون، كتجي بعدها ميريكان ب167 مليون ملقح، ثم الهند ب116 مليون ملقح. والمغرب لحد يوم الخميس 12 غشت الساعة ملقح 43,4 فالمية من سكانو بجرعة واحدة على الأقل ، و30 فالمية بالنسبة للملقحين بشكل كامل ، وباش نوصلو للمناعة الجماعية كيخص على الأقل نفوتو النص. المصادر: 
كورونا والڤاكسان بالأرقام: أغلبية الدول اللي لقحات 70 فالمية من مواطنيها قدرات تسيطر على الجايحة وتقلل من الوفيات.. وها الدول اللي ملقحة أكبر نسبة وها فين وصل المغرب